2000/207/EY: Komission suositus, annettu 22 päivänä helmikuuta 2000, yhteensovitetusta elintarvikkeiden virallisesta tarkastusohjelmasta vuonna 2000 (tiedoksiannettu numerolla K(2000) 356) (ETA:n kannalta merkityksellinen teksti)



Virallinen lehti nro L 063 , 10/03/2000 s. 0034 - 0041



KOMISSION SUOSITUS, annettu 22 päivänä helmikuuta 2000, yhteensovitetusta elintarvikkeiden virallisesta tarkastusohjelmasta vuonna 2000 (tiedoksiannettu numerolla K(2000) 356) (ETA:n kannalta merkityksellinen teksti) (2000/207/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon virallisesta elintarvikkeiden tarkastuksesta 14 päivänä kesäkuuta 1989 annetun neuvoston direktiivin 89/397/ETY(1) ja erityisesti sen 14 artiklan 3 kohdan, on kuullut pysyvää elintarvikekomiteaa, sekä katsoo seuraavaa: (1) On tarpeen sisämarkkinoiden toimivuus huomioon ottaen järjestää elintarvikkeiden tarkastusohjelmien yhteensovittaminen yhteisön tasolla. (2) Näissä ohjelmissa korostetaan yhteisön lainsäädännön noudattamista, kansanterveyden suojelua, kuluttajien etuja ja hyvää kauppatapaa. (3) Virallista elintarvikkeiden tarkastusta koskevista lisätoimenpiteistä 29 päivänä lokakuuta 1993 annetun neuvoston direktiivin 93/99/ETY(2) 3 artiklassa edellytetään, että direktiivin 89/397/ETY 7 artiklassa tarkoitetut laboratoriot täyttävät EN 45000 -standardien mukaiset edellytykset. Ainoastaan tällaisia laboratorioita voidaan pitää sopivina toteuttamaan virallista tarkastusta koskevaan yhteensovitettuun ohjelmaan kuuluvia analyyseja. (4) Kansallisten ohjelmien ja yhteensovitettujen ohjelmien samanaikaisesta toimeenpanosta voidaan saada tietoja ja kokemuksia, joihin tuleva tarkastustoiminta voidaan perustaa, SUOSITTELEE: 1. Vuonna 2000 jäsenvaltioiden olisi toteutettava tarkastuksia, joihin sisältyy soveltuvin osin näytteiden ottaminen ja niiden laboratorioanalyysi sekä tarkastusten ja/tai tarkastuskäyntien toteuttaminen, jotta valvottaisiin seuraavien yhteisön toimenpiteiden noudattamista: a) elintarvikehygieniasta 14 päivänä kesäkuuta 1993 annetun neuvoston direktiivin 93/43/ETY(3) 3 artiklan 2 kohta, joka koskee HACCP-järjestelmän (vaarojen analysointi, kriittiset kohdat niiden hallitsemiseksi) periaatteiden soveltamista tietyissä elintarvikealan yrityksissä; b) direktiivin 93/43/ETY liitteessä olevan IV luvun 2 kohta, joka koskee elintarvikkeiden kuljetusta irtotavarana; c) elintarvikkeiden ravintoarvomerkinnöistä 24 päivänä syyskuuta 1990 annettu neuvoston direktiivi 90/496/ETY(4), jossa käsitellään hedelmän makuisten maitojuomien, jogurttien ja virvoitusjuomien ravintoarvomerkintöjä. 2. Vaikka näytteiden oton ja/tai tarkastusten tiheyttä ei ole määrätty, jäsenvaltioiden olisi varmistettava, että se on riittävä käsityksen saamiseksi asiasta jokaisessa jäsenvaltiossa. Analyysimenetelmistä annetaan ehdotuksia. 3. Jäsenvaltioiden olisi toimitettava pyydetyt tiedot tämän suosituksen liitteessä annetun tietolomakkeen muodon mukaisina, jotta tulokset olisivat helpommin verrattavia. 4. Tämän ohjelman mukaisesti analysoitavat elintarvikkeet olisi toimitettava laboratorioihin, joiden osalta noudatetaan direktiivin 93/99/ETY 3 artiklan säännöksiä. 5. HACCP-järjestelmä tietyissä elintarvikealan yrityksissä 5.1 Ohjelman ala Direktiivin 93/43/ETY 3 artiklan 2 kohdassa edellytetään, että direktiivin alaan kuuluvien elintarvikealan yritysten on direktiivin liitteessä annettujen yleisten hygieniaa koskevien määräyksien lisäksi sovellettava toimintaansa tiettyjä HACCP-järjestelmän (vaarojen analysointi, kriittiset kohdat niiden hallitsemiseksi) periaatteita. Vuoden 1995 joulukuusta alkaen on edellytetty, että elintarvikealan toimijoilla on käytössä elintarvikkeiden turvallisuusriskien analysointiin ja niiden hallintaan tarkoitettu järjestelmä, joka voi perustua toimialan omiin vapaaehtoisiin hyvää hygieniakäytäntöä koskeviin ohjeisiin, jos tällaiset ohjeet ovat käytettävissä. Direktiivin 93/43/ETY 5 artiklassa edellytetään, että jäsenvaltiot rohkaisevat vapaaehtoisten ja alakohtaisten hyvän hygieniakäytännön ohjeiden laatimista, joissa yksityiskohtaistetaan asianomaista alaa varten direktiivin liitteeseen sisältyviä yleisiä hygieniaperiaatteita sekä 3 artiklan 2 kohdassa annettuja HACCP-järjestelmän periaatteiden soveltamiseen liittyviä vaatimuksia. Direktiivin 93/43/ETY 3 artiklan 2 kohtaa sovelletaan kaikkiin direktiivin soveltamisalaan kuuluviin elintarvikealan yrityksiin niiden koosta tai tyypistä riippumatta. Koska säännöksen piiriin kuuluu monentyyppisiä yrityksiä, tässä yhteydessä on tulosten vertailukelpoisuuden vuoksi valittu käsiteltäviksi tietyn tyyppisiä ja kokoisia elintarvikealan yrityksiä. Tämä valinta ei siis missään tapauksessa tarkoita, että muunlaisille yrityksille tästä säännöksestä koituva vastuu olisi jollakin tavoin vähäisempi tai suurempi. 5.2 Menetelmä Jäsenvaltion toimivaltaisten viranomaisten olisi tehtävä tavanomaisessa toiminnassaan käyntejä direktiivin 93/43/ETY soveltamisalaan kuuluviin elintarvikealan yrityksiin, jotka kuuluvat seuraaviin luokkiin: a) suuret/teolliset ateriapalveluyritykset (catering-yritykset); b) suoraan kuluttajille myyvät lihakaupat. Näiden tarkastusten tulokset olisi kirjattava liitteessä oleviin tietolomakkeisiin. 6. Elintarvikkeiden kuljetus irtotavarana 6.1 Ohjelman ala Direktiivin 93/43/ETY liitteessä olevassa IV luvussa edellytetään erityisesti, että irtotavarana nestemäisessä, rakeisessa tai jauhomaisessa muodossa olevat elintarvikkeet kuljetetaan kuljetusastioissa ja/tai säiliöissä/tankeissa, jotka on tarkoitettu elintarvikkeiden kuljetukseen. Komissio on hyväksynyt tästä säännöksestä kahta elintarvikeluokkaa koskevan poikkeuksen. Nämä luokat ovat ruokaöljyjen ja -rasvojen merikuljetus sekä raakasokeri. Yhteensovitetun ohjelman tässä osassa pyritään tarkastamaan, että säädöksiä noudatetaan niiden elintarvikkeiden kuljetuksessa, jotka eivät kuulu direktiivin 93/43/ETY 4 artiklan mukaisesti myönnettyjen poikkeuksien piiriin. 6.2 Menetelmä Seuraavien tarkastusten tulokset olisi kirjattava tämän suosituksen liitteenä annettuihin tietolomakkeisiin: - tarkastukset muiden kuin eläinperäisten irtotavarana käsiteltävien elintarvikkeiden (öljy, jauhot, tärkkelys jne.) valmistajien tiloissa. Tarkastuksilla olisi pyrittävä toteamaan direktiivin 93/43/ETY liitteessä olevan IV luvun yleisten määräysten mukainen kuljetusastioiden kunto, tila ja puhtaus, ja tätä koskevat tiedot olisi kirjattava. Tarkastuksilla olisi pyrittävä toteamaan, onko valmistajalla käytössä riittävät menettelyt, joilla varmistetaan, että elintarvikkeiden kuljetukseen tarkoitettuja astioita tai säiliöitä käytetään ainoastaan elintarvikkeita varten, - tarkastuksia olisi toteutettava liikenteenharjoittajien tiloissa, jotta voitaisiin todeta kuljetettujen tavaroiden laji tutustumalla kuljetusasiakirjoihin sekä tekemällä suoria havaintoja. 7. Ravintoarvomerkinnät 7.1 Ohjelman ala Direktiivissä 90/496/ETY säädetään erityisistä elintarvikkeissa olevia ravintoaineita koskevista merkintävaatimuksista, jos elintarvikkeen pakkauksessa tai esillepanossa esiintyy ravitsemuksellinen väite. Ohjelman alaan eivät kuulu ne erityisravinnoksi tarkoitetut elintarvikkeet, jotka kuuluvat erityisravinnoksi tarkoitettuja elintarvikkeita koskevan jäsenvaltioiden lainsäädännön lähentämisestä 3 päivänä toukokuuta 1989 annetun neuvoston direktiivin 89/398/ETY(5) soveltamisalaan. 7.2 Menetelmä Näytteitä olisi valittava kahteen luokkaan kuuluvista elintarvikkeista eli hedelmä- ja vihannesmehuista sekä hedelmän makuisista maitojuomista ja jogurteista, joiden merkintöihin sisältyy tiettyjä ravitsemuksellisia väitteitä, ja näytteiden avulla olisi tutkittava, onko ravitsemuksellinen väite luvallinen ja vastaako sen muotoilu direktiivin 90/496/ETY säännöksiä. Lisäksi näytteet olisi analysoitava, jotta selvitettäisiin, ovatko ravitsemukselliset väitteet todenperäisiä ja ovatko ne hyväksyttävien toleranssirajojen sisällä. Tulokset olisi kirjattava tämän suosituksen liitteessä oleviin tietolomakkeisiin. Tehty Brysselissä 22 päivänä helmikuuta 2000. Komission puolesta Erkki LIIKANEN Komission jäsen (1) EYVL L 186, 30.6.1989, s. 23. (2) EYVL L 290, 24.11.1993, s. 14. (3) EYVL L 175, 19.7.1993, s. 1. (4) EYVL L 276, 6.10.1990, s. 40. (5) EYVL L 186, 30.6.1989, s. 27. LIITE >PIC FILE= "L_2000063FI.003702.EPS"> >PIC FILE= "L_2000063FI.003801.EPS"> >PIC FILE= "L_2000063FI.003901.EPS"> >PIC FILE= "L_2000063FI.004001.EPS"> >PIC FILE= "L_2000063FI.004101.EPS">